有酒作
作者：李新
朝代：宋

paragraphs: 富貴日厭意，志願男子多。
饑寒一身贅，奈此兩臂何。
有子立參肩，於人猶負痾。
食菜色染顔，肘露枯樹柯。
柴門曠賓從，汝往張雀羅。
不粒尚猶可，無酒傷天和。
半世友孫生，斗祿才免薖。
割腹送名酒，一飲衰頰酡。
弱子知有酒，走戲如投梭。
鐡也未抵醉，阿林先緩歌。
環守獨脚銼，盃到傾長河。
我若不飲酒，顧影已婆娑。
仰看頽簷日，去去疾滄波。